text: Mystisk solo-ulykke ved Vojens 
  14 januar 2015 kl. 05.03
  En 32-årig mand har tirsdag aften mistet livet i en solo-trafikulykke syd for Vojens, oplyser Syd- og Sønderjyllands Politi.
  Manden, der var fra Bevtoft, kørte i grøften på Vojensvej i sin personbil og stødte ind i en overkørsel til en mark.
  Der var ikke andre implicerede i ulykken.
  - Han kører på Vojensvej mod syd, og af ukendte årsager kører han over i modsatte kørebane og ned i grøften. Der rammer han så en overkørsel over grøften, og så lander bilen oven på overkørslen, siger vagtchef Henrik Sønderskov fra Syd- og Sønderjyllands Politi.
  Politiet blev alarmeret om ulykken klokken 22.50, og da ambulancen nåede frem til stedet, var manden livløs.
  - Han er formentlig død ved påkørslen, siger vagtchefen.
  Bilinspektører skal nu finde frem til, hvorfor manden endte i grøften.
  Politiet har ifølge vagtchefen ingen mistanke om, at der har været alkohol eller høj fart involveret.
  32 årig mand fra Bevtoft dræbt i forbindelse med færdselsuheld på Vojensvej,Vojens kl. 2250. Pårørende er underrettet.  #politidk
  
  